钦定古今图书集成/明伦汇编/官常典/第664卷 > 曾仍
## 钦定古今图书集成/明伦汇编/官常典/第664卷 > 曾仍

按掾曹《名臣录》：“仍，字弘宗，号讷庵。曾氏，故莆大姓，世
居望江里沂山东津之鄫滨。六岁失怙，髫髦知孝。比
长，礼度循习，辞辟唯诺，无子弟之过。举进士弥勤。术
者曰：‘非以利子也，曷他图之’？遂应辟为藩臬从事。矢
心在公，持法惟谨。大方伯廉访以下，咸器爱之。成化
戊子，拜浙之小鹿巡检。属岁饥，民多亡匿为盗，仍安”
辑劳来，伺其长而尤者还致之，发摘如神，盗用遁去，
境赖以不扰。越三岁，忽悒悒不乐，曰：“吾少有大志，谓
功名可裂契取，竟为术者所误。斑白是官，红腐五斗，
吾何屑焉？”遂致政而归，问田园，就松菊，月夕花朝，则
炙海鲜，温家酿，葛巾野服，与一二耆旧徜徉于名山
胜水间，若忘其身之既老者。乡闾高之。

===王刚甫===按《宁波府志》：“刚甫，象山人。倜傥负气节，读书略通大
义。摄东门巡检。七年，兰秀山贼反，袭县，掳令丞入海。
刚甫与友蒋公直谋曰：‘狂寇掳我令丞，据我县治，罪
宜诛死。事闻于朝，大兵必来，邑民尽受屠矣。盍先格
杀之，乃募众掩击，杀其渠魁，释其胁从者若干人。初，
天兵闻乱，将屠邑，遣军二万，已发钱塘，而贼先授首’”，
邑免于兵。邑人泣曰：“微王君，吾邑数万人皆为鬼矣！”